นโยบายรัฐหนุนหุ้นโรบินสันกำไรแซงปีก่อน
หุ้นค้าปลีกเนื้อหอม นโยบายรัฐหนุนกำลังซื้อ ROBINS เป็นหุ้นปันผลพ่วงเติบโตสูง กำไรปีนี้สูงกว่า 1,706 ล้าน
19 ส.ค. 2554

หุ้นค้าปลีกเนื้อหอม นโยบายรัฐหนุนกำลังซื้อ ROBINS เป็นหุ้นปันผลพ่วงเติบโตสูง กำไรปีนี้สูงกว่า 1,706 ล้าน 
นายปรีชา เอกคุณากูล กรรมการผู้จัดการใหญ่ บริษัท ห้างสรรพสินค้าโรบินสัน (ROBINS) เปิดเผยว่า นักวิเคราะห์แนะนำให้ลงทุนในหุ้นกลุ่มค้าปลีกอาจเป็นเพราะรายได้จะเติบโตตามการฟื้นตัวของเศรษฐกิจ
นอกจากนี้ ธุรกิจค้าปลีกยังได้รับผลดีจากนโยบายภาครัฐที่ผลักดันให้ผู้บริโภคมีกำลังซื้อมากขึ้น เช่น การขึ้นเงินเดือนข้าราชการ การขึ้นค่าแรง และในไตรมาสแรก ราคาสินค้าเกษตรเพิ่มขึ้น 6.6% นักท่องเที่ยวเติบโต 15% รวมถึงกลุ่มค้าปลีกได้ปรับเปลี่ยนกลยุทธ์สู้การแข่งขันโดยพยายามตอบสนองกับผู้บริโภคที่มีไลฟ์สไตล์เป็นสังคมเมืองมากขึ้น 
นายปรีชา กล่าวว่า รายได้ในไตรมาส 2 จะดีกว่าไตรมาสแรกเพราะรับรู้รายได้จากสาขาเชียงรายเต็มไตรมาส ทำให้ทั้งปี 2554 จะเติบโตไม่ต่ำกว่า 15% จากปีก่อนทำได้ 1.4 หมื่นล้านบาท และกำไรสุทธิจะดีกว่าปีก่อนที่ทำได้จำนวน 1,706 ล้านบาทเช่นกัน เพราะบริษัทควบคุมค่าใช้จ่ายได้มากขึ้นและเพิ่มสัดส่วนสินค้าภายใต้แบรนด์ของบริษัทเพิ่มเป็น 10% จากปีก่อนที่ 6% เนื่องจากมีอัตรากำไรขั้นต้นที่มากกว่า
“ROBINS จะเป็นทั้งหุ้นปันผลและหุ้นที่มีการเติบโตสูง เพราะเราเน้นขยายสาขาปีละ 3-4 แห่ง จากเดิมเพียงปีละ 1 แห่ง ส่วนราคาหุ้นที่ดีขึ้น สัดส่วนการถือหุ้นของบริษัทระหว่างปี 2552 และ 2553 ไม่มีความแตกต่างอย่างมีนัยสำคัญ โดยนักลงทุนสถาบันถืออยู่จำนวน 35% และนักลงทุนรายย่อย 65%” นายปรีชา กล่าว
ล่าสุด ราคาหุ้น ROBINSปิดที่ 30.50 บาท เพิ่มขึ้น 0.50 บาทหรือคิดเป็น 1.67% มูลค่าการซื้อขายรวม 26 ล้านบาท